## Uredba o darovanju nekretnina u vlasništvu Republike Hrvatske

### NN 123/2011 (2.11.2011.), Uredba o darovanju nekretnina u vlasništvu Republike Hrvatske

VLADA REPUBLIKE HRVATSKE

2436

Na temelju članka 43. Zakona o upravljanju državnom imovinom (»Narodne novine«, broj 145/2010), a u svezi sa člankom 2. stavkom 2. Uredbe o raspolaganju nekretninama u vlasništvu Republike Hrvatske (»Narodne novine«, broj 55/2011), Vlada Republike Hrvatske je na sjednici održanoj 27. listopada 2011. godine donijela

UREDBU

O DAROVANJU NEKRETNINA U VLASNIŠTVU REPUBLIKE HRVATSKE

Članak 1.

Ovom Uredbom uređuje se darovanje nekretnina u vlasništvu Republike Hrvatske kojima, na temelju Zakona o upravljanju državnom imovinom, upravlja Agencija za upravljanje državnom imovinom (u daljnjem tekstu: Agencija).

Ovom Uredbom određuju se obdarenici, razlozi i uvjeti darovanja te postupak i ograničenja darovanja nekretnina u vlasništvu Republike Hrvatske kojima upravlja Agencija.

Članak 2.

Nekretnine u vlasništvu Republike Hrvatske kojima upravlja Agencija mogu se darovati:

– jedinicama lokane i područne (regionalne) samouprave (općine, gradovi i županije), i

– ustanovama čiji je osnivač Republika Hrvatska, odnosno jedinice lokalne i područne (regionalne) samouprave.

Članak 3.

Nekretnine u vlasništvu Republike Hrvatske kojima upravlja Agencija mogu se darovati u svrhu:

– ostvarenja projekata koji su od osobitog značenja za gospodarski razvoj, poput izgradnje poduzetničkih zona i drugih sličnih projekata,

– ostvarenja projekata koji su od općeg javnog ili socijalnog interesa, poput izgradnje škola, dječjih vrtića, bolnica, domova zdravlja, groblja i drugih sličnih projekata, i

– izvršenja obveza Republike Hrvatske.

Članak 4.

Opravdanost darovanja iz članka 3. ove Uredbe, dokazuje se suglasnošću za darovanje ministarstva nadležnog za zaštitu okoliša, graditeljstva i prostornog uređenja, ministarstva nadležnog za financije, ministarstva nadležnog za gospodarstvo i nadležnog ministarstva u odnosu na namjenu darovanja nekretnine, te suglasnošću nadležnog državnog odvjetništva.

Po primljenom potpunom zahtjevu za darovanjem nekretnine u vlasništvu Republike Hrvatske, Agencija će zatražiti suglasnosti za darovanje od nadležnih ministarstava iz stavka 1. ovoga članka.

Članak 5.

Postupak darovanja pokreće se zahtjevom osobe iz članka 2. ove Uredbe za darovanje nekretnina upućenom Agenciji, u kojem osoba iz članka 2. ove Uredbe mora detaljno obrazložiti u koju svrhu namjerava koristiti predmetnu nekretninu i koju važnost ima traženo darovanje za ostvarenje te svrhe.

Članak 6.

Uz zahtjev za darovanje nekretnine, moraju se priložiti:

– zemljišnoknjižni izvadak i povijesni zemljišnoknjižni izvadak, ne stariji od šest mjeseci od dana podnošenja zahtjeva,

– posjedovni list, uvjerenje o identifikaciji i kopija katastarskog plana, ne stariji od šest mjeseci od dana podnošenja zahtjeva,

– uvjerenje o statusu i namjeni nekretnine sukladno važećoj prostornoplanskoj dokumentaciji ne starije od šest mjeseci od dana podnošenja zahtjeva,

– potvrda o tome je li podnijet zahtjev za povrat bivših vlasnika, sukladno Zakonu o naknadi za imovinu oduzetu za vrijeme jugoslavenske komunističke vladavine,

– izjava osobe iz članka 2. ove Uredbe da se odriče svih potraživanja prema Republici Hrvatskoj,

– idejni projekt za predviđeni zahvat u prostoru, ukoliko postoji,

– lokacijska dozvola za predloženi zahvat u prostoru ukoliko postoji, te

– po potrebi i druga relevantna dokumentacija po zahtjevu Agencije.

Članak 7.

Prije donošenja odluke o darovanju, mora se izvršiti procjena tržišne vrijednosti nekretnine koja se daruje.

Procjenu tržišne vrijednosti nekretnine koja se daruje izrađuje sudski vještak radnik Agencije ili sudski vještak kojeg angažira i čije mišljenje Agenciji dostavi osoba iz članka 2. ove Uredbe, a tako dostavljeno mišljenje sudskog vještaka provjerava i potvrđuje sudski vještak, radnik Agencije.

Članak 8.

Nekretnina u vlasništvu Republike Hrvatske ne može se darovati ukoliko osoba iz članka 2. ove Uredbe ima dospjelih, a nepodmirenih dugovanja prema Republici Hrvatskoj sve dok taj dug ne plati.

Članak 9.

Odluka o darovanju nekretnine u vlasništvu Republike Hrvatske kojom upravlja Agencija, donosi se sukladno odredbama Zakona o upravljanju državnom imovinom kojima su određene ovlasti za raspolaganje nekretninama prema visini tržišne vrijednosti nekretnine ili skupa nekretnina.

Članak 10.

U ugovor o darovanju nekretnine u vlasništvu Republike Hrvatske kojim upravlja Agencija, osim obveznog sadržaja ugovora određenog propisom kojim se uređuju obvezni odnosi, unosi se i:

– procjena tržišne vrijednosti nekretnine,

– namjena za koju se nekretnina daruje,

– rok u kojem se namjena za koju se nekretnina daruje mora ostvariti,

– raskidna klauzula za slučaj da se svrha za koju je nekretnina darovana ne ostvari u ugovorenom roku,

– raskidna klauzula za slučaj promjene namjene darovane nekretnine,

– raskidna klauzula za slučaj davanja darovane nekretnine trećima bez suglasnosti Agencije,

– raskidna klauzula za slučaj oštećivanja darovane nekretnine do koje je došlo namjerom ili krajnjom nepažnjom osobe iz članka 2. ove Uredbe,

– zabrana otuđenja darovane nekretnine i rok zabrane otuđenja darovane nekretnine, osim za darovanje nekretnina za izgradnju poduzetničke zone,

– točan iznos i pravna osnova potraživanja osobe iz članka 2. ove Uredbe prema Republici Hrvatskoj, na dan potpisivanja ugovora o darovanju, te klauzula kojom se osoba iz članka 2. ove Uredbe odriče navedenih potraživanja prema Republici Hrvatskoj, kao i eventualno kasnije pronađenih potraživanja prema Republici Hrvatskoj koja su nastala do dana potpisivanja ugovora o darovanju.

Članak 11.

Ugovor o darovanju nekretnine u vlasništvu Republike Hrvatske, za Agenciju potpisuje ravnatelj Agencije, osim ako je odlukom o darovanju određeno drukčije.

Članak 12.

Ova Uredba stupa na snagu osmoga dana od dana objave u »Narodnim novinama«.

Klasa: 940-01/11-01/03

Urbroj: 5030120-11-1

Zagreb, 27. listopada 2011.

Predsjednica
Jadranka Kosor, dipl. iur., v. r.

Uredba, NN 123/2011-2436